Document ID: 32015R0234

A BIZOTTSÁG (EU) 2015/234 VÉGREHAJTÁSI RENDELETE
(2015. február 13.)
a 2454/93/EGK rendeletnek az Unió vámterületén lakóhellyel rendelkező természetes személyek általi használatra szánt szállítóeszközök ideiglenes behozatala tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
mivel:
(1)
A 2454/93/EGK bizottsági rendelet (2) bizonyos feltételek mellett lehetőséget ad természetes személyek által az Unió vámterületén használt szállítóeszközöknek az Unió vámterületére történő ideiglenes behozatalára.
(2)
A közelmúltban több eset kapcsán felmerült a szállítóeszközök ideiglenes behozatalával kapcsolatos visszaélések lehetősége.
(3)
Az ilyen visszaélések lehetőségének kizárása érdekében a 2454/93/EGK rendelet módosítása szükséges.
(4)
Az új rendelkezések ismeretének hiánya vámtartozás keletkezéséhez vezethet, így a tagállamok és a Bizottság számára meghatározott ideig célszerű lehetővé tenni, hogy tájékoztassák a nyilvánosságot az új jogi helyzetről.
(5)
A 2454/93/EGK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 2454/93/EGK rendelet 561. cikkének (2) bekezdése helyébe a következő szöveg lép:
„(2) A behozatali vámok alóli teljes mentességet meg kell adni, amikor a szállítóeszközt olyan, az Unió vámterületén belül lakóhellyel rendelkező természetes személy használja kereskedelmi vagy magáncélra, aki a szállítóeszköz e területen kívül letelepedett tulajdonosának, bérlőjének vagy lízingbe vevőjének alkalmazásában áll.
A szállítóeszköz magáncélú használata az alkalmazott munkahely és lakóhely közötti közlekedése, illetve az alkalmazott munkaszerződésben rögzített szakmai feladatának ellátása céljából engedélyezett.
A szállítóeszközt használó személy a vámhatóság kérésére bemutatja a munkaszerződés másolatát.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2015. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 13-án.

Labels: 8
3